CELEX: 32014R0070
Language: el
Date: 2014-01-27 00:00:00
Title: Κανονισμός (ΕΕ) αριθ. 70/2014 της Επιτροπής, της 27ης Ιανουαρίου 2014 , για την τροποποίηση του κανονισμού (ΕΕ) αριθ. 1178/2011 για τον καθορισμό τεχνικών απαιτήσεων και διοικητικών διαδικασιών όσον αφορά το ιπτάμενο προσωπικό πολιτικής αεροπορίας δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου  Κείμενο που παρουσιάζει ενδιαφέρον για τον ΕΟΧ

28.1.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 23/25
            
         
      ΚΑΝΟΝΙΣΜΌΣ (ΕΕ) αριθ. 70/2014 ΤΗΣ ΕΠΙΤΡΟΠΉΣ
   
   της 27ης Ιανουαρίου 2014
   για την τροποποίηση του κανονισμού (ΕΕ) αριθ. 1178/2011 για τον καθορισμό τεχνικών απαιτήσεων και διοικητικών διαδικασιών όσον αφορά το ιπτάμενο προσωπικό πολιτικής αεροπορίας δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφαλείας της Αεροπορίας, καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (1), και ιδίως το άρθρο 7 παράγραφος 6, το άρθρο 8 παράγραφος 5 και το άρθρο 10 παράγραφος 5,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 1178/2011 της Επιτροπής (2) ορίζει λεπτομερείς κανόνες για συγκεκριμένα πτυχία χειριστών, τη μετατροπή εθνικών πτυχίων και πιστοποιητικών, καθώς και τις προϋποθέσεις για την αποδοχή πτυχίων τρίτων χωρών. Επιπλέον, ο κανονισμός (ΕΕ) αριθ. 1178/2011 περιλαμβάνει διατάξεις σχετικά με την πιστοποίηση εγκεκριμένων φορέων εκπαίδευσης και φορέων εκμετάλλευσης εκπαιδευτικών συσκευών προσομοίωσης πτήσης που χρησιμοποιούνται για την εκπαίδευση, τις δοκιμές και τον έλεγχο χειριστών.
            
         
               (2)
            
            
               Το άρθρο 5 του κανονισμού (ΕΚ) αριθ. 216/2008 που αφορά την αξιοπλοΐα επεκτάθηκε ώστε να συμπεριληφθούν τα στοιχεία της αξιολόγησης καταλληλότητας λειτουργίας στους εκτελεστικούς κανόνες για την πιστοποίηση τύπου.
            
         
               (3)
            
            
               Ο Ευρωπαϊκός Οργανισμός Ασφάλειας της Αεροπορίας («Οργανισμός») έκρινε ότι ήταν αναγκαίο να τροποποιηθεί ο κανονισμός (ΕΕ) αριθ. 748/2012 της Επιτροπής (3) ώστε να μπορεί ο Οργανισμός να εγκρίνει δεδομένα καταλληλότητας λειτουργίας στο πλαίσιο της διαδικασίας πιστοποίησης τύπου.
            
         
               (4)
            
            
               Τα δεδομένα καταλληλότητας λειτουργίας πρέπει να περιλαμβάνουν υποχρεωτικά στοιχεία εκπαίδευσης για την απόκτηση ικανότητας τύπου πληρώματος πτήσης. Τα στοιχεία αυτά θα πρέπει να αποτελούν τη βάση για την κατάρτιση κύκλων μαθημάτων εκπαίδευσης τύπου.
            
         
               (5)
            
            
               Οι απαιτήσεις που σχετίζονται με την κατάρτιση κύκλων μαθημάτων για την απόκτηση ικανότητας τύπου πληρώματος πτήσης αφορούν τα δεδομένα επιχειρησιακής καταλληλότητας· ωστόσο, όταν τα δεδομένα επιχειρησιακής καταλληλότητας δεν είναι διαθέσιμα, θα πρέπει να υπάρχει μια γενική διάταξη και να προβλέπονται μεταβατικά μέτρα.
            
         
               (6)
            
            
               Ο Οργανισμός κατάρτισε σχέδιο εκτελεστικών κανόνων σχετικά με την έννοια των δεδομένων καταλληλότητας λειτουργίας και το υπέβαλε υπό μορφή γνωμοδότησης (4) στην Επιτροπή, σύμφωνα με το άρθρο 19 παράγραφος 1 του κανονισμού (ΕΚ) αριθ. 216/2008.
            
         
               (7)
            
            
               Επομένως, ο κανονισμός (ΕΕ) αριθ. 1178/2011 θα πρέπει να τροποποιηθεί αναλόγως.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 65 του κανονισμού (ΕΚ) αριθ. 216/2008,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΕ) αριθ. 1178/2011 τροποποιείται ως εξής:
   
               1)
            
            
               Προστίθεται το ακόλουθο άρθρο 9α:
               «Άρθρο 9α
               Εκπαίδευση απόκτησης ικανότητας τύπου και δεδομένα καταλληλότητας λειτουργίας
               1.   Όταν στα παραρτήματα του παρόντος κανονισμού γίνεται αναφορά στα δεδομένα καταλληλότητας λειτουργίας που καθορίζονται σύμφωνα με τον κανονισμό (ΕΕ) αριθ. 748/2012, και δεν διατίθενται τα εν λόγω δεδομένα για τον σχετικό τύπο αεροσκάφους, ο αιτών συμμετοχή σε κύκλο μαθημάτων για την απόκτηση ικανότητας τύπου συμμορφώνεται μόνο με τις διατάξεις των παραρτημάτων του κανονισμού (ΕΕ) αριθ. 1178/2011.
               2.   Οι κύκλοι μαθημάτων για την απόκτηση ικανότητας τύπου που έχουν εγκριθεί πριν από την έγκριση του στοιχειώδους προγράμματος εκπαίδευσης για την απόκτηση ικανότητας τύπου χειριστή στα δεδομένα καταλληλότητας λειτουργίας για τον αντίστοιχο τύπο αεροσκάφους σύμφωνα με τον κανονισμό (ΕΕ) αριθ. 748/2012 περιλαμβάνουν τα υποχρεωτικά στοιχεία εκπαίδευσης το αργότερο έως την 18η Δεκεμβρίου 2017 ή εντός δύο ετών μετά την έγκριση των δεδομένων καταλληλότητας λειτουργίας, όποιο από τα ανωτέρω λαμβάνει χώρα σε μεταγενέστερο χρόνο.».
            
         
               2)
            
            
               Το παράρτημα VII (ΜΕΡΟΣ ORA) τροποποιείται σύμφωνα με το παράρτημα του παρόντος κανονισμού.
            
         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Ιανουαρίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
         
      
   
   
      (1)  ΕΕ L 79 της 19.3.2008, σ. 1.
   
      (2)  ΕΕ L 311 της 25.11.2011, σ. 1.
   
      (3)  ΕΕ L 224 της 21.8.2012, σ. 1.
   
      (4)  Γνώμη αριθ. 07/2011 του Ευρωπαϊκού Οργανισμού Ασφάλειας της Αεροπορίας, της 13ης Δεκεμβρίου 2011 διατίθεται στη διεύθυνση: http://easa.europa.eu/agency-measures/opinions.php
   
      ΠΑΡΑΡΤΗΜΑ
      Το παράρτημα VII (ΜΕΡΟΣ ORA) του κανονισμού (ΕΕ) αριθ. 1178/2011 τροποποιείται ως εξής:
      
                  1.
               
               
                  Στην παράγραφο ORA.GEN.160, το στοιχείο β) αντικαθίσταται από το ακόλουθο κείμενο:
                  
                              «β)
                           
                           
                              Με την επιφύλαξη του στοιχείου α), ο φορέας αναφέρει στην αρμόδια αρχή και στον φορέα που είναι αρμόδιος για τον σχεδιασμό του αεροσκάφους κάθε συμβάν, δυσλειτουργία, τεχνικό ελάττωμα, υπέρβαση τεχνικών περιορισμών και κάθε γεγονός που αναδεικνύει ανακριβείς, ατελείς ή αμφισβητήσιμες πληροφορίες που περιλαμβάνουν τα δεδομένα καταλληλότητας λειτουργίας τα οποία ορίζονται σύμφωνα με τον κανονισμό (ΕΕ) αριθ. 748/2012 της Επιτροπής (1) ή κάθε άλλη αντικανονική περίσταση που έθεσε ή μπορεί να θέσει σε κίνδυνο την ασφαλή λειτουργία του αεροσκάφους και δεν κατέληξε σε ατύχημα ή σοβαρό συμβάν.
                           
                        
            
                  2.
               
               
                  Η παράγραφος ORA.ATO.145 αντικαθίσταται από το ακόλουθο κείμενο:
                  «ORA.ATO.145   Προϋποθέσεις εκπαίδευσης
                  
                  
                              α)
                           
                           
                              Ο ΕΦΕ διασφαλίζει ότι οι εκπαιδευόμενοι πληρούν όλες τις προϋποθέσεις εκπαίδευσης οι οποίες καθορίζονται στο ιατρικό μέρος, στο μέρος FCL και, κατά περίπτωση, στο υποχρεωτικό μέρος των δεδομένων καταλληλότητας λειτουργίας που καθορίζονται σύμφωνα με τον κανονισμό (ΕΕ) αριθ. 748/2012.
                           
                        
                              β)
                           
                           
                              Στην περίπτωση ΕΦΕ που παρέχουν εκπαίδευση πτητικών δοκιμών, οι εκπαιδευόμενοι πληρούν όλες τις προϋποθέσεις εκπαίδευσης που ορίζονται σύμφωνα με τον κανονισμό (ΕΕ) αριθ. 748/2012.».
                           
                        
            
                  3.
               
               
                  Στην παράγραφο ORA.FSTD.210 στοιχείο α), το σημείο 2 αντικαθίσταται από το ακόλουθο κείμενο:
                  
                              «2.
                           
                           
                              τα δεδομένα επικύρωσης αεροσκάφους που καθορίζονται από το υποχρεωτικό μέρος των δεδομένων καταλληλότητας λειτουργίας όπως εγκρίνονται δυνάμει του κανονισμού (ΕΕ) αριθ. 748/2012, κατά περίπτωση και».
                           
                        
            
         (1)  ΕΕ L 224 της 21.8.2012, σ. 1.».